## Uredba o zabrani raspolaganja i preuzimanja sredstava određenih pravnih osoba na teritoriju Republike Hrvatske

### NN 40/1992 (26.6.1992.), Uredba o zabrani raspolaganja i preuzimanja sredstava određenih pravnih osoba na teritoriju Republike Hrvatske

# VLADA REPUBLIKE HRVATSKE

Na temelju članka 2. Zakona o određivanju kada prestaju vrijediti uredbe
Vlade Republike Hrvatske donesen na temelju zakonske ovlasti i ovlaštenju
Vlade da uredbma uređuje pojedina pitanja iz djelokruga Sabora Republike
Hrvatske ("Narodne novine", broj 39/92), Vlada Republike Hrvatske
na sjednici održanoj 26. lipnja 1992. godine donijela je

## UREDBU

### o zabrani raspolaganja i preuzimanja sredstava određenih pravnih osoba na teritoriju Republike Hrvatske

Članak 1.

Ovom uredbom uređuju se odredena pitanja od značaja za zaštitu gospodarskih
interesa Republike Hrvatske ugroženih jednostranim postupanjem određenih
osoba organa ili institucija na teritoriju republika bivše Jugoslavije.

Članak 2.

Zabranjuje se pravnim osobama sa sjedištem u Republici Sloveniji, Republici
Bosni i Hercegovini i Republici Makedoniji da pravnim poslom ili aktom
internog poslovanja raspolažu ili opterećuju sredstva svojih poslovnih
jedinica ili drugih organizacijskih oblika uključujući dionice i udjele
u drugim poduzećima pa teritoriju Republike Hrvatske na način da ih prenose
osobama čije je sjedište ili prebivalište izvan teritorija Republike Hrvatske.

Ovlašćuje se ministar rada, socijalne skrbi i obitelji da do zaključenja
međudržavnog ugovora iz članka 2. stavak 6. ove uredbe, u svrhu osiguranja
uvjeta za prihvat i smještaj prognanika i izbjeglica preuzme u posjed i
korištenje odmarališta, hotele i druge hotelsko-turističke objekte pravnih
osoba sa sjedištem u Republici Sloveniji, Republici Bosni i Hercegovini
i Republici Makedoniji s pokretninama koje se u njima nalaze.

Ministar rada, socijalne skrbi i obitelji na osnovi ovlaštenja iz stavka
2. ovog članka izdat će naredbu izvršnom vijeću općine odnosno povjereniku
Vlade Republike Hrvatske u općini na području koje se nalazi objekt da
objekt i pokretnine koje se u njemu nalaze odmah i bez odlaganja preda
u posjed i korištenje pravnim osobama na teritoriju Republike Hrvatske
a najkasnije u roku od 24 sata od dana javnog priopćenja naredbe na svojoj
oglasnoj ploći.

Objekti preuzeti u posjed i korištenje dat će se u posjed korištenje
pravnim osobama iz Republike Hrvatske za vrijeme trajanja agresije odnosno
ratnog stanja, tj. za vrijeme trajanja potrebe smještaja izbjeglica i prognanika.

Zabrana iz stavka 1. ovog članka ne odnosi se na proizvode i robe koje
jedinice i organizacijski oblici iz stavka 1. ovog članka prenose obavljanjem
maloprodaje i veleprodaje.

Zabrana iz stavka 1. ovog članka prestaje danom zaključenja međudržavnih
ugovora Republike Hrvatske s Republikom Slovenijom, Republikom Bosnom i
Hercegovinom i Republikom Makedonijom.

Članak 3.

Sredstva poslovnih jedinica i drugih organizacijskih oblika pravnih
osoba sa sjedištem na teritoriju republika Srbije i Crne Gore te autonomnih
pokrajina Kosova i Vojvodine, a koje se do dana stupanja na snagu ove uredbe
nisu organizirale temeljem Uredbi o zabrani raspolaganja i prijenosa sredstava
određenih pravnih osoba na teritoriju Republike Hrvatske ("Narodne
novine", br. 39/91, 44/91, 52/91 i 5/92) prenose se u vlasništvo Republike
Hrvatske.

Pravne osobe nastale organiziranjem po odredbama iz stavka 1. ovog članka
provode pretvorbu po odredbama zakona o pretvorbi društvenih poduzeća ("Narodne
novine", br. 19/91).

Članak 4.

Proizvodi i robe koji se nakon donošenja ove uredbe zateknu na teritoriju
Republike Hrvatske koji su u vlasništvu ili na kojima imaju pravo korištenja
pravne osobe sa sjedištem u republikama Srbiji i Crnoj Gori prelaze u vlasništvo
Republike Hrvatske.

Proizvodi i robe iz stavka 1. ovog članka prenose se u republičke robne
rezerve. Vlada Republike Hrvatske ili organ kojeg Vlada ovlasti propisat
će način prenošenja proizvoda i roba iz st. 1. ovog članka.

Članak 5.

Vlada Republike Hrvatske na prijedlog nadležnog ministarstva ili Agencije
Republike Hrvatske za restrukturiranje i razvoj može odlučiti da se na
određena sredstva ne primjenjuju odredbe članka 2. stavka 1. ili članka
4. ove uredbe.

Članak 6.

Sredstva društvenih organizacija što su osnovane za teritorij bivše
Jugoslavije, a koja nisu odlukom Vlade Republike Hrvatske ili organa kojeg
je ovlastila prenesena na društvene organizacije Republike Hrvatske koje
su njihovi članovi prema odredbama Uredbe o zabrani raspolaganja i prijenosa
sredstava određenih pravnih osoba na teritoriju Republike Hrvatske ("Narodne
novine. br. 52/91) prenose se u vlasništvo Republike Hrvatske.

Članak 7.

Sredstva poslovnih jedinica i drugih organizacijskih oblika iz članka
3. ove uredbe prenose se na raspolaganje Hrvatskom fondu za razvoj.

Iznimno od odredbe stavka 1. ovog članka, Vlada Republike Hrvatske može
na prijedlog nadležnog ministarstva donijeti odluku da se sredstva određenih
poslovnih jedinica ili drugih organizacijskih oblika prenesu na pravnu
osobu u vlasništvu Republike Hrvatske.

Članak 8.

Hrvatski fond za razvoj može sredstvima iz članka 7. stavka 1. ove uredbe
raspolagati na način:

a) prodati u cijelosti ili djelomično

b) dati u zakup u cijelosti ili djelomično

c) osnovati poduzeće ili drugu pravnu osobu u svom vlasništvu.

Članak 9.

U pravnim osobama nastalim organiziranjem po odredbama ove uredbe ostaju
u radnom odnosu zatečeni radnici.

Članak 10.

Kada Hrvatski fond za razvoj osniva poduzeće sredstvima poslovnih jedinica
ili drugih organizacijskih oblika u kojima nisu zatečeni radnici, prvenstvo
zapošljavanja imaju nezaposleni evidentirani u područnom Zavodu za zapošljavanje.

Članak 11.

Pravne osobe nastale organiziranjem po odredbama ove uredbe zadržavaju
prava nastala poslovanjem poslovne jedinice ili organizacijskog oblika
(poslovni prostor, najam, zakup, potraživanja) a odgovaraju za obveze koje
su proistekle iz poslovanja poslovne jedinice ili drugog organizacijskog
oblika.

Članak 12.

Poslovne jedinice i drugi organizacijski oblici iz članka 3. ove uredbe
dužne su dostaviti popis i procjenu vrijednosti sredstava koja su kod njih
zatečena a prenose se na Hrvatski fond za razvoj.

Nadležni sekretarijati izvršnog vijeća skupštine općine dužni su podatke
iz stavka 1. ovog članka dostaviti za poslovne jedinice i druge organizacijske
oblike u kojima nema zaposlenih.

Nadležne tržišne inspekcije u suradnji sa Službom društvenog knjigovodstva
dužne su izvršiti procjenu vrijednosti sredstava iz stavka 1. i 2. ovog
članka.

Nosioci obveze iz stavka 1., 2. i 3. ovog članka dužni su dostaviti
podatke Hrvatskom fondu za razvoj u roku od 30 dana od dana stupanja na
snagu ove uredbe.

Članak 13.

Hrvatski fond za razvoj dužan je u poduzeću iz članka 9. i 10. ove uredbe
poduzeti sve radnje za osnivanje poduzeća ili druge pravne osobe.

Članak 14.

Dioničari banke i organizacije za osiguranje sa sjedištem na teritoriju
Republike Srbije, Republike Crne Gore, autonomnih pokrajina Kosova i Vojvodine
evidentirani u registru dionica ili u knjigama filijale ili druge odgovarajuće
organizacijske jedinice te banke odnosno organizacijeza osiguranje na teritoriju
Republike Hrvatske (u daljnjem tekstu jedinica) mogu stvarima koje koristi
ili kojima raspolaže ta jedinica osnovati dioničko društvo (u daljnjem
tekstu: društvo).

Odluku o osnivanju društva donose dioničari iz stavka I ovog članka
koji su u svojstvu dioničara evidentirani u registru dionica ili u knjigama
jedinice na dan donošenja odluke i imaju sjedište u Republici Hrvatskoj.

Odluka iz stavka 2. ovog članka donosi se većinom glasova dioničara
iz stavka 1. računajući prema nominalnoj vrijednosti dionica banke odnosno
organizacije za osiguranje temeljem kojih su upisani u registar ili u knjige
jedinice.

Članak 15.

U društvu osnovanom u skladu sa ovom uredbom dioničari dobivaju onaj
broj dionica koji je razmjeran nominalnoj vrijednosti dionica koje su im
pripadale u banci odnosno organizaciji za osiguranje čijim se sredstvima
osniva društvo, a prema stanju u registru dionica odnosno u knjigama jedinice
na dan donošenja odluke iz članka 14 ove uredbe.

Članak 16.

Dionice društva osnovanog prema odredbama ove uredbe, a koje pripadaju
dioničarima koji nisu glasovali za osnivanje društva i koji ih odbiju preuzeti,
čuvaju se u društvu koje je osnovano u skladu s ovom uredbom.

Ako ih dioničari ne preuzmu u roku određenom u statutu, društvo će ih
u ime i za račun dioničara povjeriti na čuvanje osobi ovlaštenoj za čuvanje
vrijednosnih papira.

Članak 17.

Zahtjevi za pribavljanje suglasnosti za upis u registar pravnih osoba
koji su temeljem Uredbe o zabrani raspolaganja i prijenosa sredstava određenih
pravnih osoba na

teritoriju Republike Hrvatske ("Narodne novine", br. 52/91)
dostavljeni Agenciji Republike Hrvatske za restrukturiranje i razvoj, prije
stupanja na snagu ove uredbe dovršit će se po odredbama Uredbe o zabrani
raspolaganja i prijenosa sredstava odredenih pravnih osoba na teritoriju
Republike Hrvatske ("Narodne novine", broj 52/91 i 5/92)

Članak 18.

Pravni posao sklopljen ili pravni akt donijet protivno odredbama ove
uredbe ništav je.

Članak 19.

Akt o registraciji privatnog ili mješovitog poduzeća osnovanog temeljem
Uredbi o zabrani raspolaganja osnovnim sredstvima, pokretnom imovinom i
pravima određenih pravnih osoba na teritoriju Republike Hrvatske ("Narodne
novine", br. 39/91 i 44/91) ništavan je.

Članak 20.

Stupanjem na snagu ove uredbe prestaje vrijediti Uredba o zabrani raspolaganja
i prijenosa sredstava određenih pravnih osoba na teritoriju Republike Hrvatski
("Narodne novine", br. 52/91 i 5/92), te Uredbe o preuzimanju
u posjed i korištenju odmarališta, hotela i drugih hotelsko-turističkih
objekata i pokretnina na kojima imaju pravo raspolaganja ili ih drže u
svom posjedu pravne i fizičke osobe koje imaju sjedište izvan teritorija
Republike Hrvatske ("Narodne novine", br. 43/91).

Članak 21.

Ova uredba stupa na snagu danom objave u "Narodnim novinama"

Klasa: 305-01/92-01/18

Urbroj: 5030112-92-4

Zagreb, 26. lipnja 1992.

Predsjednik

**dr. Franjo Gregurić, v. r.**

Uredba, NN 40/1992-1030
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)